En ni-årig dreng fra Sæby-området fik sig fredag noget af en forskrækkelse, da han var ude på isen på Gybels Plantage. Pludselig brast isen under ham, og han røg igennem. Det skete trods det, at myndighederne har godkendt isen på søen som sikker. Heldigvis var vandet ikke dybt, og drengen kunne bunde, ligesom drengen var hurtig til selv at få sig hevet op igen, så den ni-årige dreng slap med en meget kold dukkert og en slem forskrækkelse. - Han formår også selv at komme hjem og får et varmt bad og tørt tøj på, men han er meget forskrækket over oplevelsen, fortæller vagtchef hos Nordjyllands Politi, Jess Falberg, der tilføjer, at det er drengens far, der umiddelbart derefter fredag eftermiddag anmelder episoden til politiet - til skræk af advarsel for andre. - Vi tager ud og kigger på området sammen med driftvagten fra Frederikshavn Kommune, og vi kan se, at der er en del mennesker på søen i små grupper. Søen er ganske rigtigt godkendt til at kunne færdes der på grund af frosten, men Frederikshavn Kommune sætter nu afspæringer op på dele af området, så en lignende episode ikke kan gentage sig, siger vagtchefen. Det skulle ifølge Sæby Avis, der også har været på stedet, være på udsatte steder i kanterne langs sivene, at isen ikke kan holde. Frederikshavn Kommune vil fremadrettet holde ekstra øje med isen på udsatte steder, skriver Sæby Avis.

Referat:
Frederikshavn Kommune rykker ud og afspærrer område ved Gybels Plantage, efter en ni-årig dreng røg gennem isen.